Inden for de sidste to måneder er lokalplaner til to solcelleparker i kommunen sendt i høring. Parkerne vil samlet kunne generere strøm til 72.000 husstande, men i kommunen er der kun knap 17.000 husstande. - Hvis man kigger den vej der, så vil den ligge ude bag ved træerne. Sådan siger Heidi Jørgensen, mens hun peger på en mark lige over for sit hus. Blot 211 meter fra Heidi Jørgensens forhave drømmer en privatgruppe om at opsætte en ny solcellepark. - Jeg synes jo ikke, det er nogen god idé, siger hun. Solcelleparken vil kunne dække elforbruget for 25.000 husstande – 8.000 flere husstande, end der er i Brønderslev Kommune. - Jeg synes det er helt forrykt, at man vil lave det så stort. Der må være andre kommuner i Danmark, der også kan byde ind og være med her. Jeg kan ikke se, at Brønderslev Kommune skal løfte det hele, mener Heidi Jørgensen. Lokalplanen til det nye solcelleanlæg blev i september godkendt af teknik- og miljøudvalget i Brønderslev Kommune, der også i oktober godkendte lokalplanen til en anden solcellepark i kommunen. Tilsammen vil de to parker kunne producere strøm til fire gange så mange husstande, som der er i Brønderslev Kommune. - Det er ikke et kommunalt projekt, men private udbydere, der laver de her projekter, og de sælger selvfølgelig strømmen på elbørsen og tjener penge den vej rundt, siger Peter Stecher, formand for Teknik- og miljøudvalget, Brønderslev Kommune, Konservative. Solcelleparken ved Voergaard er nu i høring. Hvis den bliver endeligt godkendt, vil fem beboere blive så berørt af parken, at de vil få mulighed for at få opkøbt deres grund, mens  25.000 husstande vil kunne få dækket deres elforbrug af solcelleanlægget. - Fordelen ved de her projekter bliver spredt ud til alle borgerne, så det er en lille fordel, der bliver spredt ud, mens ulempen, altså det at have en vindmølle eller en solcellepark i baghaven, den er samlet på ganske få personer, siger Ulrik Kjær, som er valgforsker ved  Syddansk Universitet. 10 projekter i Brønderslev Kommune I Brønderslev Kommune er der lige nu igangsat eller lavet ansøgning til lokalplaner på i alt 10 projekter, der alle håber at kunne lave solenergi i kommunen. - Jeg har en tiltro til, at vi ser frem i en periode, hvor vi får flere solcelleanlæg i både Brønderslev Kommune og de omkringliggende kommuner. Sådan at vi i fællesskab kan bidrage til den grønne omstilling, siger Peter Stecher. I Voergaard håber Heidi Jørgensen, at de godt 500 underskrifter mod anlægget gør indtryk, så hendes fem naboer kan blive boende. - Vi er for grøn energi, og vi kan også godt finde ud af det, men det er størrelsen, der er problemet her.

Referat:
Knap 500 borgere i Brønderslev Kommune har underskrevet en protest mod en lokalplan, der vil godkende et 150 hektar stort solcelleanlæg i nærheden af Voergaard Slot.